**Ministru kabineta rīkojuma projekta**

**“Par telpu Jūras ielā 34, Alojā, Alojas novadā, nodošanu bezatlīdzības lietošanā sabiedriskā labuma organizācijai – biedrībai “Vidzemes karate klubs””**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Rīkojuma projekts paredz atļaut Iekšlietu ministrijai atbilstoši Publiskas personas finanšu līdzekļu un mantas izšķērdēšanas novēršanas likumā noteiktajam regulējumam nodot biedrībai “Vidzemes karate klubs” bezatlīdzības lietošanā telpas Jūras ielā 34, Alojā, Alojas novadā, tās sabiedriskā labuma darbībai – sporta atbalstīšanai. Rīkojuma projekts stājas spēkā tā parakstīšanas brīdī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Publiskas personas finanšu līdzekļu un mantas izšķērdēšanas novēršanas likuma (turpmāk – Izšķērdēšanas novēršanas likums) 5.panta otrās daļas 2. 1  punkts un piektā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Rīkojuma projekts izstrādāts, lai saskaņā ar Izšķērdēšanas novēršanas likuma 5.panta otrās daļas 2.1 punktu, atļautu Iekšlietu ministrijai nodot bezatlīdzības lietošanā biedrībai “Vidzemes karate klubs” telpu Nr.5 un telpu Nr.13 Jūras ielā 34, Alojā, Alojas novadā, biedrības sabiedriskā labuma darbībai – sporta atbalstīšanai.  Nodrošinājuma valsts aģentūrā ir saņemta sabiedriskā labuma organizācijas –biedrības “Vidzemes karate klubs” (reģistrēta Biedrību un nodibinājumu reģistrā 2014.gada 5.martā, reģistrācijas numurs 40008221553), sabiedriskā labuma organizācijas statuss piešķirts 2018.gada 11.oktobrī ar lēmumu Nr.30.6-8.71/259726 (turpmāk – biedrība), 2019.gada 25.februāra iesniegums b/n (turpmāk – iesniegums), ar kuru tā lūdz nodot bezatlīdzības lietošanā valsts nekustamo īpašumu (nekustamā īpašuma kadastra numurs 6607 001 0256) – telpu Nr.5 un Nr.13 (būves kadastra apzīmējums 6607 001 0256 001) – Jūras ielā 34, Alojā, Alojas novadā, ar mērķi organizēt karate nodarbības. Iesniegumā biedrība norāda, ka karate nodarbības Alojā tiek organizētas deviņus gadus, bet šobrīd biedrībai ir radušās problēmas ar nodarbību telpām. Nodrošinot telpu nodošanu biedrībai bezatlīdzības lietošanā, Alojas novadā arī turpmāk tiktu nodrošināta karate nodarbību pieejamība plašākai sabiedrībai.  Atbilstoši nekustamā īpašuma valsts kadastra informācijas sistēmas (turpmāk – NĪVKIS) datiem valsts nekustamais īpašums (kadastra numurs 6607 001 0256) sastāv no zemes vienības 1390 m2 platībā (zemes vienības kadastra apzīmējums 6607 001 0256), būves 621,20m2 platībā (būves kadastra apzīmējums – 6607 001 0256 001) un būves 136,80m2 platībā (būves kadastra apzīmējums 6607 001 0256 002). Īpašuma tiesības uz nekustamo īpašumu Jūras ielā 34, Alojā, Alojas novadā, ir nostiprinātas Latvijas valstij Iekšlietu ministrijas personā Alojas pilsētas zemesgrāmatas nodalījumā Nr.514 (lēmuma datums: 18.12.2000.). Nodrošinājuma valsts aģentūra ar 2018.gada 24.aprīļa nekustamā īpašuma nodošanas pieņemšanas aktu Nr.64 ir nodevusi nekustamo īpašumu Jūras ielā 34, Alojā, Alojas novadā Valsts ugunsdzēsības un glābšanas dienesta lietošanā.  Valsts nekustamā īpašuma kadastrālā vērtība uz 2019.gada 1.janvāri ir 5999 *euro*. Būves (būves kadastra apzīmējums 6607 001 0256 001) bilances vērtība uz 2019.gada 1.maiju ir 16 050,99 *euro*.  Saskaņā ar Izšķērdēšanas novēršanas likuma 5.panta otrās daļas 2.1 punktu valsts mantu valsts iestāde var nodot bezatlīdzības lietošanā sabiedriskā labuma organizācijai.  Atbilstoši Izšķērdēšanas novēršanas likuma 5.panta trešajai daļai, ja publiskas personas mantu nodod bezatlīdzības lietošanā, par to pieņem lēmumu. Lēmumā norāda vismaz šādu informāciju:  1) bezatlīdzības lietošanā nododamā manta, tās apjoms, bilances vērtība, stāvoklis un apraksts;  2) nodošanas nepieciešamība un lietderība;  3) nododamās mantas lietošanas vai izmantošanas mērķis un termiņš;  4) gadījumi, kad nodotā manta atdodama atpakaļ;  5) citi nepieciešamie noteikumi, tai skaitā noteikumi, lai nodrošinātu attiecīgās mantas saglabāšanu un atbilstošu izmantošanu.  Minētā likuma 5.panta 3.1 daļa noteic tiesību subjektam, kuram manta nodota bezatlīdzības lietošanā, pienākumu nodrošināt telpu uzturēšanu un segt ar to saistītos izdevumus.  Saskaņā ar Izšķērdēšanas novēršanas likuma 5.panta piekto daļu lēmumu par valsts mantas nodošanu bezatlīdzības lietošanā sabiedriskā labuma organizācijai pieņem Ministru kabinets. Valsts mantu bezatlīdzības lietošanā sabiedriskā labuma organizācijām nodod uz laiku, kamēr attiecīgajai biedrībai ir sabiedriskā labuma organizācijas statuss, bet ne ilgāk par 10 gadiem. Saskaņā ar Izšķērdēšanas novēršanas likuma 5.panta sesto daļu, pamatojoties uz lēmumu par publiskas personas mantas nodošanu bezatlīdzības lietošanā, slēdz rakstveida līgumu.  Ievērojot minēto, rīkojuma projekta 4.punktā noteikts, ka Nodrošinājuma valsts aģentūrai ar biedrību noslēdzams līgums par rīkojuma projektā minēto telpu nodošanu biedrībai bezatlīdzības lietošanā.  Līdz ar to, pēc rīkojuma projekta pieņemšanas par telpām, kas tiks nodotas bezatlīdzības lietošanā, starp Nodrošinājuma valsts aģentūru un biedrību tiks noslēgts bezatlīdzības lietojuma līgums (patapinājuma līgums).  Rīkojuma projekts paredz Nodrošinājuma valsts aģentūrai līgumā par telpu Jūras ielā 34, Alojā, Alojas novadā, 82,5m2 platībā, nodošanu bezatlīdzības lietošanā biedrībai iekļaut šādus noteikumus:  1. nekustamais īpašums (attiecīgi – telpas) tiek nodotas bezatlīdzības lietošanā ar līguma parakstīšanas dienu uz laiku, kamēr biedrībai ir sabiedriskā labuma organizācijas statuss, bet ne ilgāk kā uz 10 gadiem, nosakot telpu lietošanu otrdienās un ceturtdienās no plkst. 17.00 līdz 21.00.  2. biedrībai ir pienākums telpas izmantot tikai atbilstoši to nodošanas mērķim.  3. biedrībai aizliegts telpas iznomāt trešajām personām;  4. biedrība par saviem līdzekļiem, proporcionāli 1.punktā norādītajam laikam, norēķinās par saņemtajiem komunālajiem pakalpojumiem un telpu uzkopšanu saskaņā ar Nodrošinājuma valsts aģentūras izrakstītajiem rēķiniem, kā arī kompensē nekustamā īpašuma nodokli Nodrošinājuma valsts aģentūrai līgumā noteiktajā apmērā un termiņā;  5. Nodrošinājuma valsts aģentūrai ir tiesības vienpusēji atkāpties no līguma, par to rakstiski informējot biedrību vismaz 30 dienas iepriekš, ja:  5.1. bezatlīdzības lietošanā nodotās telpas netiek izmantotas atbilstoši to nodošanas mērķim vai tajās tiek veikta saimnieciskā darbība (tai skaitā, bet ne tikai telpas tiek iznomātas trešajām personām);  5.2. vairāk kā mēnesi netiek pildīti rīkojuma projekta 5.5.apakšpunktā noteiktie pienākumi;  5.3. līgums ar biedrību tiek izbeigts, ja tiek atsavināts rīkojuma projektā minētais valsts nekustamais īpašums.  Rīkojuma projekts attiecas uz publiskās pārvaldes politiku. |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija un Nodrošinājuma valsts aģentūra |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Iekšlietu ministrija, Nodrošinājuma valsts aģentūra un biedrība. |
| 2. | Tiesiskā regulējuma ietekme uz tautsaimniecību un administratīvo slogu | Rīkojuma projekts tautsaimniecību kā valsts saimniecības nozari neietekmē un administratīvo slogu nerada. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumu Nr.970 “Sabiedrības līdzdalības kārtība attīstības plānošanas procesā” 5.punktam sabiedrības līdzdalības kārtība ir piemērojama tiesību aktu projektu izstrādē, kas būtiski maina esošo regulējumu vai paredz ieviest jaunas politiskās iniciatīvas. Ņemot vērā, ka rīkojuma projekts neatbilst minētajiem kritērijiem, sabiedrības līdzdalības kārtība rīkojuma projekta izstrādē netiek piemērota. Rīkojuma projekts un tā anotācija pēc tā izsludināšanas Valsts sekretāru sanāksmē būs publiski pieejami Ministru kabineta tīmekļvietnē <https://www.mk.gov.lv/>. |
| 2. | Sabiedrības līdzdalība projekta izstrādē | Rīkojuma projekta būtība skar Ministru kabineta kompetenci lemt par to, vai atļaut vai neatļaut valsts nekustamā īpašuma Jūras ielā 34, Alojā, Alojas novadā, telpas Nr.5 un Nr.13 nodošanu bezatlīdzības lietošanā biedrībai. Rīkojuma projektā risinātie jautājumi neparedz ieviest izmaiņas, kas varētu ietekmēt sabiedrības intereses. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Saskaņā ar Oficiālo publikāciju un tiesiskās informācijas likuma 2.panta pirmo daļu un 3.panta pirmo daļu tiesību aktus publicē oficiālajā izdevumā “Latvijas Vēstnesis”, tos publicējot elektroniski tīmekļvietnē [www.vestnesis.lv](http://www.vestnesis.lv). |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Iekšlietu ministrija un Nodrošinājuma valsts aģentūra. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Iekšlietu ministrs Sandis Ģirģens

Vīza: Valsts sekretārs Dimitrijs Trofimovs

26.09.2019 15:15

1229

Riekstiņa 67829887

dzeina.riekstina@agentura.iem.gov.lv